PMIndiaData/PMIndiaSum huggingface dataset:
વડાપ્રધાને બદરપુર-ફરીદાબાદ મેટ્રોલાઇનનું ઉદ્ધાટન કર્યું

વડાપ્રધાન શ્રી નરેન્દ્ર મોદીએ આજે જણાવ્યું હતું કે દેશ માટે સેવાનિવૃત્ત સૈનિકો તથા દેશ માટે શહિદ થનારાનું સન્માન સર્વોપરી છે. સેવાનિવૃત્ત સૈનિકો માટે ‘વન રેન્ક વન પેન્શન’ને લાગૂ કરવાના પોતાના વચનને ફરીથી યાદ કરતાં વડાપ્રધાને જણાવ્યું હતું કે કેન્દ્ર સરકારે એની ગઇકાલે જાહેરાત કરીને પોતાનું વચન પૂરું કર્યું છે. તેમણે જણાવ્યું હતું કે એને લાગૂ કરવામાં લગભગ આઠ હજાર કરોડ રૂપિયાથી દસ હજાર કરોડ રૂપિયા જેટલો ખર્ચ આવશે જે પહેલા લગાવવામાં આવેલા અનુમાનોથી ઘણો વધારે છે. વડાપ્રધાન બદરપુર-ફરીદાબાદ મેટ્રોલાઇના ઉદ્ધાટન સમારંભમાં બોલી રહ્યા હતા. વડાપ્રધાને એ વાત પર દુ:ખ વ્યક્ત કર્યું હતું કે લોકોની પ્રગતિ માટે, લેવામાં આવેલા કેન્દ્ર સરકારના નિર્ણયો પર પણ રાજકારણ કરવાની જાણે એક ફેશન બની ગઇ છે. તેમણે એ વાત પર પણ જોર આપ્યું હતું કે કોઇ પણ દેશના જવાનો અને જનતાને ઉશ્કેરવી ન જોઇએ તથા કોઇ પણ દેશ ‘રાજકારણ’થી નહીં પરંતુ ‘રાષ્ટ્રનીતિ’થી પ્રગતિ કરે છે. વડાપ્રધાને જણાવ્યું હતું કે સેનાનો ખૂબ જ મોટો ભાગ હરિયાણાથી છે, એટલે ‘વન રેન્ક વન પેન્શન’ની જાહેરાતથી હરિયાણાની અર્થવ્યવસ્થામાં મહત્વપૂર્ણ સુધારો થશે. તેમણે ભારપૂર્વક જણાવ્યું હતું કે વિકાસ કોઇ પણ સમસ્યાઓનું એકમાત્ર સમાધાન છે અને કેન્દ્ર સરકાર દેશના વિકાસ માટે તમામ આવશ્યક પગલા લઇ રહી છે. તેમણે વધુમાં જણાવ્યું હતું કે હાલમાં થોડા સમય અગાઉ આખું વિશ્વ આર્થિક મંદીની અસરમાં હતું પરંતુ ભારતની અર્થવ્યવસ્થા સ્થિર રહી હતી. તેમણે જણાવ્યું હતું કે કેન્દ્ર સરકાર તથા તમામ રાજ્ય સરકારોએ વિકાસ માટે ખભાથી ખભો મેળવીને કામ કરવું પડશે. તેમણે 2022 સુધી તમામ માટે ઘર ઉપલબ્ધ કરાવવાની પોતાની પ્રતિબદ્ધતા ફરીથી યાદ કરી હતી. વડાપ્રધાન મેટ્રોમાં દિલ્હીથી ફરીદાબાદ ગયા અને પરત ફર્યા હતા. પોતાની યાત્રા દરમિયાન તેમણે ઘણા લોકો સાથે વિશેષ કરીને યુવાનો સાથે વાતચીત કરી હતી, જે તેમની સાથે યાત્રા કરી રહ્યા હતા.
પ્રધાનમંત્રી મધ્ય પ્રદેશમાં સિહોર ખાતે કિસાન કલ્યાણ મેળાને સંબોધન કરશે; પ્રધાન મંત્રી ફસલ બીમા યોજનાની માર્ગદર્શિકા જાહેર કરશે

પ્રધાનમંત્રી શ્રી નરેન્દ્ર મોદી આવતીકાલે મધ્ય પ્રદેશમાં સિહોર ખાતે કિસાન કલ્યાણ મેળામાં ખેડૂતોને સંબોધન કરશે; અને કૃષિ ક્ષેત્રના વિકાસ તેમજ ખેડૂતોના કલ્યાણ માટે સરકારે હાથ ધરેલાં કાર્યક્રમોની રૂપરેખા રજૂ કરશે. પાક વીમા માટે નવો ચીલો ચાતરનારી પ્રધાન મંત્રી ફસલ બીમા યોજના, જેને ગયા મહિને કેન્દ્રિય મંત્રીમંડળની મંજૂરી મળી હતી, તેના અમલીકરણની માર્ગદર્શિકાઓ પણ તેઓ જાહેર કરશે. આ યોજના આગામી ખરીફ પાકની સીઝનથી અમલી બનશે. આ યોજના હેઠળ ખેડૂતોને ખરીફ પાક માટે માત્ર બે ટકા અને રવિ પાક માટે દોઢ ટકા જેટલું એકસરખું પ્રિમિયમ જ ચૂકવવું પડશે એમ વિચારાયું છે. વાર્ષિક વ્યાપારી અને બાગાયતી પાક માટે પાંચ ટકા પ્રિમિયમ રહેશે. આ યોજના માટે સરકારની સબસીડીની કોઈ ટોચમર્યાદા નથી. પ્રિમિયમના દર પર કેપિંગ, જે અગાઉની યોજનાઓમાં હતું, અને જેના પરિણામે ખેડૂતોને ઓછા દાવાઓ ચૂકવવામાં આવ્યા, તે હટાવી લેવામાં આવ્યું છે. ખેડૂતોને જેટલી રકમનો વીમો હોય, તે સંપૂર્ણ રકમ સામે દાવો મળશે અને તેમાં કોઈ ઘટાડો નહીં કરવામાં આવે. પ્રધાનમંત્રી સોઈલ હેલ્થ કાર્ડસ – માટીની ગુણવત્તા દર્શાવતા પત્રકો વહેંચશે અને પસંદ કરાયેલા ખેડૂત લાભાર્થીઓને પાક વીમા સમાધાન દાવાની રકમ આપશે.
પ્રધાનમંત્રીએ હંગેરીમાં સંસદીય ચૂંટણીમાં જીત બદલ પ્રધાનમંત્રી વિક્ટર ઓર્બનને અભિનંદન આપ્યા

પ્રધાનમંત્રી શ્રી નરેન્દ્ર મોદીએ હંગેરીમાં સંસદીય ચૂંટણીમાં મળેલી જીત બદલ પ્રધાનમંત્રી વિક્ટર ઓર્બનને અભિનંદન પાઠવ્યા છે. એક ટ્વીટમાં પ્રધાનમંત્રીએ કહ્યું; "પ્રધાનમંત્રી વિક્ટર ઓર્બન, હંગેરીમાં સંસદીય ચૂંટણીમાં તમારી જીત બદલ અભિનંદન. ભારત-હંગેરીના નજીકના અને મૈત્રીપૂર્ણ સંબંધોને વધુ મજબૂત કરવા માટે તમારી સાથે કામ કરવાનું ચાલુ રાખવા પર અમારી નજર છે."
9મા ધોરણની વિદ્યાર્થિની ઇશિતા દ્વારા PPC પર કરાયેલા પેઇન્ટિંગની પ્રધાનમંત્રી શ્રીએ પ્રશંસા કરી

પ્રધાનમંત્રી શ્રી નરેન્દ્ર મોદીએ પરિક્ષા પર ચર્ચા 2023 પર કેન્દ્રીય વિદ્યાલય, અંબાલા કેન્ટની ધોરણ 9ની વિદ્યાર્થીની સુશ્રી ઈશિતા દ્વારા બનાવેલ ચિત્રને બિરદાવ્યું છે. પ્રધાનમંત્રી શ્રીએ કેવી સંગઠનના ટ્વીટના જવાબમાં ટ્વીટ કર્યું: "बहुत खूब! चित्रों के माध्यम से परीक्षा के समय विद्यार्थियों की दिनचर्या की बेहतरीन प्रस्तुति।"
રેલવે કન્વેન્શન કમિટિ (2014) દ્વારા તેમના પ્રથમ રીપોર્ટમાં ‘2014-15 તથા 2015-16 માટે ડિવિડન્ડની કિંમત અને અનિષાંગિક બાબતો’ અંગે કરવામાં આવેલી ભલામણોના સ્વીકાર માટે ઠરાવ

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલી કેન્દ્રીય કેબિનેટની બેઠકમાં રેલવે કન્વેન્શન કમિટિ (2014) દ્વારા 2014-15 તથા 2015-16 માટે કરવામાં આવેલી ભલામણોને સંસંદના બંને ગૃહમાં મંજૂરી આપવામાં આવી હતી. સામાન્ય મહેસૂલમાંથી રેલવેમાં રોકવામાં આવેલા સામાન્ય મહેસૂલના ડિવિડન્ડની કિંમતને તેની સમગ્ર મિલકતના (ડિવિડન્ડ વિનાની મિલકતને બાદ કરતા) અનુક્રમે પાંચ ટકા તથા ચાર ટકા રાખવામાં આવી છે. જે અંતર્ગત રેલવે મંત્રાલય રેલવે કન્વેન્શન કમિટિ (2014)ના પ્રથમ રીપોર્ટના ફકરા નં 5, 6, 9, 11, 12, 13, 14, 15, 16, 17, 18 અને 19ની ભલામણોને અમલમાં મૂકી શકશે.
પ્રધાનમંત્રીએ શ્રી લાલજી ટંડનના નિધન પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ આજે મધ્ય પ્રદેશના રાજ્યપાલ શ્રી લાલજી ટંડનના નિધન પર શોક વ્યક્ત કર્યો છે. શ્રી નરેન્દ્ર મોદીએ એક ટ્વીટમાં શ્રી ટંડનને “બંધારણીય બાબતોમાં ખુબ કુશળ” ગણાવ્યા. તેમણે કહ્યું, “શ્રી લાલજી ટંડનને સમાજની સેવા કરવાના તેમના અથાગ પ્રયત્નો માટે યાદ કરવામાં આવશે. તેમણે હંમેશાં લોકકલ્યાણને મહત્ત્વ આપતાં, એક અસરકારક વહીવટકર્તા તરીકેની પોતાની ઓળખ બનાવી. તેમના નિધનથી દુઃખ થયું.” પ્રધાનમંત્રીએ શ્રી ટંડનના ભૂતપૂર્વ પ્રધાનમંત્રી સ્વ.શ્રી અટલ બિહારી વાજપેયી સાથેના ઘણાં સમયના સંબંધને પણ યાદ કર્યા હતા.
પ્રધાનમંત્રીએ પારસી નવ વર્ષ નવરોઝની શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ પારસી નવ વર્ષ નવરોઝની શુભેચ્છા પાઠવી હતી. પ્રધાનમંત્રીએ કહ્યું હતું કે, ‘નવરોઝ મુબારક. પારસી નવા વર્ષની શુભકામનાઓ. ભારત પારસી સમુદાયના ઉત્કૃષ્ટ યોગદાનની કદર કરે છે, જેમણે વિશાળ ક્ષેત્રમાં પોતાની ઓળખ બનાવી છે. આવનાર વર્ષ દરેકના જીવનમાં શાંતિ અને સમૃદ્ધિ લાવે.
મંત્રીમંડળે આઈપીઆર પર ભારત અને કેનેડા વચ્ચે સમજૂતીકરારને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળે ભારત અને કેનેડા વચ્ચે સમજૂતીકરાર (એમઓયુ)ને પોતાની પૂર્વવ્યાપી મંજૂરી આપી દીધી હતી. બૌદ્ધિક સંપદા (આઈપી)નાં ક્ષેત્રમાં દ્વિપક્ષીય સહયોગની કામગીરી સ્થાપિત કરવા માટે 23 ફેબ્રુઆરી, 2018નાં રોજ આ એમઓયુ પર હસ્તાક્ષર કરવામાં આવ્યાં હતાં. આ એમઓયુનો ઉદ્દેશ બંને દેશોમાં નવીનતા, રચનાત્મકતા અને આર્થિક વિકાસને પ્રોત્સાહન આપવાનો છે. આ સમજૂતીકરાર એક વ્યાપક અને અનુકૂળ માળખાની સ્થાપના કરે છે, જેમાં બંને દેશ સર્વશ્રેષ્ઠ પ્રચલનોને આદાન-પ્રદાન કરી શકે છે અને આઈપીઆર પર જાગૃતિ વધારવા માટે તાલીમ કાર્યક્રમો અને ટેકનિકલ નિયમનો પર એકજૂથ થઈને કામ કરી શકે છે તથા બૌદ્ધિક સંપદા અધિકારો (આઈપીઆર)ની શ્રેષ્ઠ રીતે સુરક્ષા કરી શકે છે. એમઓયુ અંતર્ગત પ્રાથમિકતા પહેલોમાં સામેલ છેઃ- 1. બંનેદેશોનાંનાગરિકો, વ્યવસાયો અને જાહેર સંસ્થાઓ વચ્ચે આઈપી જાગૃતિ વધારવા શ્રેષ્ઠ પ્રચલનો, અનુભો અને માહિતી અને જાણકારીનું આદાન-પ્રદાન. 2. વિશિષ્ટ આઈપી ક્ષેત્રો સાથે સંકળાયેલા માનવ સંસાધનોની સાથે પરસ્પર સંપર્ક સ્થાપિત કરવા નિષ્ણાતોનું આદાન-પ્રદાન. 3. સહભાગીઓ દ્વારા એકલ સ્વરૂપે કે સંયુક્ત સ્વરૂપે આયોજિત કાર્યક્રમો, તાલીમ અને સમારંભમાં ભાગીદારી મારફતે ઉદ્યોગ, યુનિવર્સિટી, સંશોધન અને વિકાસ સંસ્થાઓ તથા નાનાં અને મધ્યમ ઉદ્યોગો (એસએમઈ)ની સાથે આઈપી પર શ્રેષ્ઠ પ્રચલનો, અનુભવો તથા માહિતી અને જાણકારીનું આદાન-પ્રદાન અને પ્રસાર. 4. આઈપીમાં આધુનિકીકરણ યોજનાઓ, નવીન અને વર્તમાન મેનેજમેન્ટ અને ઇન્ફોર્મેશન સિસ્ટમ્સનાં ઓટોમેશન અને અમલીકરણનાં વિકાસમાં સહયોગ અને આઈપી મેનેજમેન્ટ માટે પ્રક્રિયાઓ. 5. કઈ રીતે પરંપરાગત જ્ઞાનની સુરક્ષા કરવામાં આવે અને પરંપરાગત જ્ઞાન સંબંધિત ડેટા આધારો તથા વર્તમાન આઈપી વ્યવસ્થાઓ વિશે જાગૃતિ વધારવા સહિત શ્રેષ્ઠ પ્રચલિત નિયમનોમાં સહયોગ. 6. સ્થાનિક આઈપી અને વ્યાવસાયિક સમુદાયો માટે આઈપી સંબંધિત તાલીમમાં સહયોગ અને 7. એવા અન્ય કોઈ સાથસહકારની કામગીરી, જેનાં પર આ એમઓયુનાં કાર્યક્ષેત્રની અંદર પારસ્પરિક રીતે નિર્ણય લેવામાં આવ્યો હોય.
વડાપ્રધાન કાલે રાષ્ટ્રપતિ ભવનમાં આગંતુકોના સંમેલનમાં ભાગ લેશે

પ્રધાનમંત્રી શ્રી નરેન્દ્ર મોદી કાલે રાષ્ટ્રપતિ ભવનમાં આગંતુકોના સંમેલનમાં ઉપસ્થિત રહેશે. પ્રધાનમંત્રી શ્રી નરેન્દ્ર મોદી ઇમ્પ્રિન્ટ ઈન્ડિયાના બ્રોશરનું વિમોચન પણ કરશે અને પ્રથમ નકલ મહામહિમ રાષ્ટ્રપતિને સોંપશે. ઇમ્પ્રિન્ટ ઈન્ડિયા ભારત માટે પ્રાસંગિક દસ ટેકનિક ડોમેનમાં હાજર મોખરાના એન્જીનિયરીંગ અને ટેકનોલોજીના પડકારોનો સામનો કરવા માટેના સંશોધનોને પ્રોત્સાહન આપવાના હેતુ સાથે આઈઆઈટી અને આઈઆઈએસસીનું સંયુક્ત પગલું છે. પ્રધાનમંત્રી 7 રેસકોર્સ રોડ ખાતે આયોજીત એક સમારોહમાં સુવર્ણ સંબંધિત ત્રણ યોજનાઓ – સ્વર્ણ મુદ્રીકરણ યોજના (જીએમએસ), સુવર્ણ સાર્વભૌમિક બોન્ડ યોજના અને સુવર્ણ સિક્કા અને બુલિયન યોજનાનો શુભારંભ કરાવશે. પ્રધાનમંત્રી હરિયાણાના સોનીપતમાં આયોજીત એક સમારોહમાં ત્રણ રાષ્ટ્રીય રાજમાર્ગ પરિયોજનાઓનું શિલાન્યાસ કરશે. પ્રધાનમંત્રી એક જનસભાને સંબોધશે.
પ્રધાનમંત્રીએ પ્રોફેસર યશપાલનાં નિધન પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ ભારતનાં જાણીતા વૈજ્ઞાનિક અને શિક્ષાવિદ પ્રોફેસર યશપાલનાં નિધન પર શોકની લાગણી વ્યક્ત કરી છે. પ્રધાનમંત્રીએ કહ્યું હતું કે, “યશપાલનાં નિધનથી દુઃખ થયું છે. આપણે ઉત્કૃષ્ટ વૈજ્ઞાનિક અને શિક્ષાવિદ ગુમાવ્યાં છે, જેમણે ભારતીય શિક્ષણ ક્ષેત્રમાં અમૂલ્ય પ્રદાન કર્યું છે. ઘણાં પ્રસંગે પ્રોફેસર યશપાલ સાથે ચર્ચાવિચારણા કરવાની તક મળી હતી, જેમાં વર્ષ 2009માં ગુજરાતમાં આયોજિત રાષ્ટ્રીય બાળ વિજ્ઞાન કોંગ્રેસ સામેલ છે.” પ્રધાનમંત્રીએ રાષ્ટ્રીય બાળ કોંગ્રેસ 2009ની પ્રોફેસર યશપાલ સાથેની કેટલીક તસવીરો પણ વહેંચી હતી.
પ્રધાનમંત્રી શ્રીએ અફઘાનિસ્તાનમાં ભૂકંપમાં થયેલી જાનહાનિ અંગે શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ અફઘાનિસ્તાનમાં ભૂકંપમાં થયેલી જાનહાનિ અંગે શોક વ્યક્ત કર્યો છે. પ્રધાનમંત્રી શ્રીએ ટ્વીટ કર્યું "આજે અફઘાનિસ્તાનમાં આવેલા વિનાશક ભૂકંપના સમાચારથી ખૂબ જ દુઃખી છું. અમૂલ્ય જીવનની હાનિ માટે મારી ઊંડી સંવેદના. ભારત તેમના મુશ્કેલ સમયમાં અફઘાનિસ્તાનના લોકોની પડખે છે અને શક્ય તેટલી વહેલી તકે તમામ આપત્તિ રાહત સામગ્રી પ્રદાન કરવા માટે તૈયાર છે."
પ્રગતિ મારફતે પ્રધાનમંત્રીનું ઇન્ટરેક્શન

પ્રધાનમંત્રી શ્રી નરેન્દ્ર મોદીએ આજે સક્રિય શાસન અને સમયસર અમલીકરણ માટે આઇસીટી-આધારિત, મલ્ટિ-મોડલ પ્લેટફોર્મ પ્રગતિ મારફતે તેમના 18મા ઇન્ટરેક્શનની અધ્યક્ષતા કરી હતી. પ્રધાનમંત્રીએ રેલવે સાથે સંબંધિત બાબતોની પ્રગતિની સમીક્ષા અને ફરિયાદોનું સમાધાન કર્યું હતું. મોટા ભાગની ફરિયાદો અધિકારીઓના ભ્રષ્ટાચાર સાથે સંબંધિત હોવાનું ધ્યાનમાં આવતા તેમણે ભ્રષ્ટાચારના આરોપોમાં દોષિત રેલવે અધિકારીઓ સામે શક્ય કડક પગલાં લેવાનો આદેશ આપ્યો હતો. તેમણે ભારતીય રેલવેને તમામ ફરિયાદો અને પૂછપરછ માટે યુનિફાઇડ સિંગલ ટેલિફોન નંબર પર કામ કરવા જણાવ્યું હતું, જેમાં અકસ્માતના કેસમાં હેલ્પલાઇન સામેલ છે. પ્રધાનમંત્રીએ રેલવે, રોડ અને પાવર સેક્ટર્સમાં આવશ્યક માળખાગત પ્રોજેક્ટ્સની પ્રગતિની સમીક્ષા કરી હતી, જે મહારાષ્ટ્ર, મધ્યપ્રદેશ, રાજસ્થાન, કર્ણાટક, તામિલનાડુ, આંધ્રપ્રદેશ, ઉત્તરપ્રદેશ, ઉત્તરાખંડ, જમ્મુ-કાશ્મીર, આસમ, મણિપુર, મેઘાલય, મિઝોરમ, ત્રિપુરા અને નાગાલેન્ડ સહિત કેટલાંક રાજ્યોમાં પથરાયેલા છે. આજે સમીક્ષા કરાયેલા અન્ય પ્રોજેક્ટ્સ છેઃ મુંબઈ મેટ્રો, તિરુપતિ-ચેન્નાઈ હાઇવે, ઉત્તરપ્રદેશ, ઉત્તરાખંડ અને મણિપુરમાં લાંબા સમયથી વિલંબમાં મૂકાયેલા રોડ પ્રોજેક્ટ્સ, તથા જમ્મુ-કાશ્મીર અને ઉત્તર-પૂર્વમાં મહત્વપૂર્ણ પાવર ટ્રાન્સમિશન લાઇન. બાળકોના સંપૂર્ણ રસીકરણ માટે મિશન ઇન્દ્રધનુષની સમીક્ષા કરીને પ્રધાનમંત્રીએ આ સંબંધમાં 100 સૌથી ખરાબ કામગીરી કરતા જિલ્લાઓ માટે નિયત સમયમર્યાદામાં લક્ષ્યાંક પર ધ્યાન આપવા જણાવ્યું હતું. તેમણે જણાવ્યું હતું કે, એનસીસી અને નેહરુ યુવા કેન્દ્ર જેવી યુવા સંસ્થાઓને આ પ્રયાસમાં સાંકળી શકાશે, જેથી રસીકરણનો લાભ લેવામાં કોઈ પણ બાળક બાકાત ન રહી જાય તેવી સુનિશ્ચિતતા થશે. સ્વચ્છ એક્શન પ્લાન્સના અમલીકરણની સમીક્ષા કરીને પ્રધાનમંત્રીએ જણાવ્યું હતું કે, સ્વચ્છ પખવાડિયા જેવી ઇવેન્ટને કાયમી સમાધાન માટે આંદોલનમાં બદલવી પડશે. અમૃત મિશન પર પ્રધાનમંત્રીએ એલઇડી બલ્બ જેવી આધુનનિક ટેકનોલોજીનો ઉપયોગ કરીને વધારે લાભ મેળવવા અને તેનું દસ્તાવેજીકરણ કરવા અધિકારીઓને જણાવ્યું હતું, જેથી તમામને સારી રીતે લાભ મળી શકે. પ્રધાનમંત્રીએ ભારત સરકારના તમામ સચિવો અને રાજ્યોના તમામ મુખ્ય સચિવોને વર્ષ 2022માં આઝાદીની 75મી વર્ષગાંઠ ઉજવવા નક્કર યોજનાઓ અને ઉદ્દેશો રજૂ કરવા વિનંતી કરી હતી. સ્વચ્છતાના સંબંધમાં તેમણે વર્ષ 2019 સુધીમાં મહાત્મા ગાંધીની 150મી જન્મજયંતી અગાઉ મહત્તમ પ્રયાસો હાથ ધરવા અપીલ કરી હતી.
જનતા કર્ફ્યુ એક લાંબી લડાઈની માત્ર એક શરૂઆત છે: પ્રધાનમંત્રી

પ્રધાનમંત્રી શ્રી નરેન્દ્ર મોદીએ ટ્વીટ કરી જણાવ્યું હતું કે આ કોવિડ-19 સામેની એક લાંબી લડાઈની માત્ર એક શરૂઆત છે આપણે હજુ ઘણો લાંબો રસ્તો પસાર કરવાનો છે. એમણે લોકોને જણાવ્યું હતું કે આને સફળતા માની સંતુષ્ટ થવાની જરૂર નથી કે આનો અર્થ એમ પણ નથી કે કોઈ ઉજવણી શરૂ કરી દઇએ. એમણે વધુમા જણાવ્યું હતું કે, આજે લોકોએ બતાવી દીધુ છે કે આપણે સક્ષમ છીએ અને આપણે જો નિર્ણય કરી લઈએ તે મોટામાં મોટા પડકારને પણ એક થઈને હરાવી શકીએ છીએ. પ્રધાનમંત્રીએ લોકોને આગ્રાહ કર્યો હતો કે સમય-સમય પર કેન્દ્ર સરકાર અને રાજ્ય સરકાર દ્વારા આપવામાં આવતા નિર્દેશોનું જરૂરથી પાલન કરે. એમણે લોકોને કહ્યું હતું કે જે-જે જિલ્લા અને રાજ્યોમાં લૉકડાઉન જાહેર કરવામાં આવ્યું છે, ત્યાં લોકો ઘરથી બહાર ન નિકળો, ખૂબ જરૂરી ન હોય તો ઘરથી બહાર નિકળવાનું ટાળો.
મંત્રીમંડળે બાગાન ખાતે ધરતીકંપમાં નુકસાન પામેલા પેગોડાઓની જાળવણી માટે મ્યાનમાર સાથે એમઓયુને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં આયોજિત કેન્દ્રિય મંત્રીમંડળની બેઠકે ભારત અને મ્યાનમાર વચ્ચે મ્યાનમારનાં બાગાનમાં ધરતીકંપને કારણે નુકસાન પામેલા પેગોડાઓનાં સંરક્ષણ માટે થયેલા સમજૂતીકરાર (એમઓયુ)ને મંજૂરી આપી છે. પ્રધાનમંત્રી શ્રી નરેન્દ્ર મોદીની 6 થી 7 સપ્ટેમ્બર,2017 દરમિયાન મ્યાનમારની મુલાકાત દરમિયાન આ એમઓયુ પર હસ્તાક્ષર થશે. પ્રોજેક્ટનો અમલ ભારતના મ્યાનમાર સાથેનાં સાંસ્કૃતિક અને પ્રાદેશિક સંબંધોને વધારે મજબૂત કરશે. તેનાથી પ્રોજેકટનાં ધાર્મિક મહત્વ અને પ્રવાસન સાથે સંબંધિત મહત્વને કારણે મ્યાનમારનાં લોકો વચ્ચે ભારત માટે સદભાવ પણ વધશે. વળી તે મ્યાનમાર સાથે ભારતની વિકાસલક્ષી ભાગીદારીમાં પણ પ્રદાન કરશે. બાગાન મ્યાનમારનું અતિ આકર્ષક પ્રવાસન સ્થળોમાંનું એક છે. તે મ્યાનમારનાં લોકોની સામે જ નહીં, પણ અન્ય દેશોનાં પ્રવાસીઓ સામે પણ સ્મારકોની પુનઃસ્થાપના અને તેનાં સંરક્ષણમાં ભારતની કુશળતા પ્રદર્શિત કરવાની તક આપશે.
પ્રધાનમંત્રી આવતી કાલે બે દેશોની યાત્રા પર રવાના થશે, તેઓ આયર્લેન્ડ અને ન્યુ યોર્ક સિટીની મુલાકાત લેશે

પ્રધાનમંત્રી શ્રી નરેન્દ્ર મોદી આવતી કાલે (23 સપ્ટેમ્બર,2015) વહેલી સવારે બે દેશોની યાત્રા પર રવાના થશે. પ્રધાનમંત્રી ડબ્લિન, આયર્લેન્ડ પહોંચશે જ્યાં તેઓ આયર્લેન્ડના સરકાર-પ્રમુખ શ્રી એંડા કેની સાથે ચર્ચા કરશે. તેઓ આયર્લેન્ડમાં ભારતીય સમુદાય સાથે પણ સક્ષિપ્ત વાર્તા કરશે. ત્યારબાદ તેઓ ન્યુ યોર્ક સિટી માટે રવાના થઇ જશે. પ્રધાનમંત્રી આવતી કાલે સાંજે (સ્થાનિક સમયાનુસાર) ન્યુ યોર્ક સિટી પહોંચશે.
પ્રધાનમંત્રીએ હિમાચલ પ્રદેશના કિન્નૌરમાં અકસ્માતમાં મૃત્યુ પામેલા લોકો પ્રત્યે દુઃખ વ્યક્ત કર્યુ

પ્રધાનમંત્રી શ્રી નરેન્દ્ર મોદીએ હિમાચલ પ્રદેશના કિન્નૌરમાં અકસ્માતમાં પોતાનો જીવ ગુમાવનારા લોકો પ્રત્યે દુઃખ વ્યક્ત કર્યુ છે. પ્રધાનમંત્રીએ દુર્ઘટનામાં મૃત્યુ પામનારા પ્રત્યેક લોકોના નજીકના સ્વજનને રૂ. 2 લાખ અને પ્રત્યેક ઘાયલ વ્યક્તિને રૂ. 50000ની આર્થિક સહાય આપવાની ઘોષણા પણ કરી છે. પીએમઓ દ્વારા કરાયેલા શ્રેણીબદ્ધ ટ્વીટ્સમાં પ્રધાનમંત્રીએ કહ્યું, “હિમાચલ પ્રદેશના કિન્નૌરમાં ભૂસ્ખલનથી થયેલી દુર્ઘટના અત્યંત દુઃખદ છે. તેમાં જીવ ગુમાવનારા લોકોના પરિજનો પ્રત્યે મારી હાર્દિક સંવેદનાઓ. દુર્ઘટનામાં ઘાયલ થયેલા લોકોના ઈલાજની સંપૂર્ણ વ્યવસ્થા કરવામાં આવી રહી છે. હું તેઓ ઝડપથી સાજા થાય એવી પ્રાર્થના કરૂં છું. …
ભારત અને સ્વિટ્ઝર્લેન્ડ વચ્ચે હવાઇ સેવા કરારમાં સુધારા માટે પ્રોટોકોલ પર હસ્તાક્ષર કરવાની મંત્રીમંડળે મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલી મંત્રીમંડળની બેઠકમાં સ્વિઝ સંઘીય કાઉન્સિલ અને ભારત સરકાર વચ્ચે હવાઇ સેવાઓ કરારમાં સુધારો કરવા માટે અને તેમાની કલમ 17 મુજબ હવાઇ સેવાઓ કરારનો અમલ કરવા માટે તેમાં સુધારો કરવા સ્વિટ્ઝર્લેન્ડ સાથે રાજદ્વારી કક્ષાની નોંધોનું આદાનપ્રદાન કરવા માટે પ્રોટોકોલ પર હસ્તાક્ષર કરવાની મંજૂરી આપવામાં આવી છે. ભારત અને સ્વિટ્ઝર્લેન્ડ વચ્ચે હવાઇ સેવા કરારમાં સુધારાઓ નાગરીક ઉડ્ડયન ક્ષેત્રમાં થતા વિકાસને અનુલક્ષીને કરવામાં આવશે. તેનાથી ઉન્નત અને અવિરત કનેક્ટિવિટી માટે માહોલ મળી રહેશે અને બંને પક્ષેથી હવાઇ સેવાઓ પૂરી પાડતી કેરિઅર્સ કંપનીઓને બહેતર સલામતી અને સુરક્ષા સુનિશ્ચિત કરાઇ છે.
જલિયાવાલા બાગ હત્યાકાંડના શહીદોને પ્રધાનમંત્રીએ શ્રદ્ધાંજલિ અર્પણ કરી

પ્રધાનમંત્રી શ્રી નરેન્દ્ર મોદીએ જલિયાવાલા બાગ હત્યાકાંડના શહીદોને શ્રદ્ધાંજલિ અર્પણ કરી હતી. પ્રધાનમંત્રીએ કહ્યું, “આજે જલિયાવાલા બાગના ભયાનક હત્યાકાંડના 100 વર્ષ થઈ રહ્યા છે, ભારત એ ભયાનક દિવસે શહીદ થયેલા દરેક વીરોને શ્રદ્ધાંજલિ અર્પણ કરે છે. તેમની બહાદુરી અને બલિદાન ક્યારેય ભૂલી નહીં શકાય. તેમની સ્મૃતિ આપણને એવા ભારતનું નિર્માણ કરવા માટે વધુ મહેનત કરવાની પ્રેરણા આપે છે જેના પર તેઓ ગર્વ કરી શકે.”
પ્રધાનમંત્રી મોદી ઇન્ડોનેશિયાનાં રાષ્ટ્રપતિને મળ્યાં

પ્રધાનમંત્રી શ્રી નરેન્દ્ર મોદીએ બેંગકોકમાં આસિયાન/ઈએએસ સંબંધિત બેઠકો દરમિયાન 3 નવેમ્બર, 2019નાં રોજ ઇન્ડોનેશિયાનાં રાષ્ટ્રપતિ મહામહિમ જોકો વિડોડો સાથે મુલાકાત કરી હતી. પ્રધાનમંત્રી મોદીએ ઇન્ડોનેશિયાનાં રાષ્ટ્રપતિ તરીકે બીજા કાર્યકાળની શરૂઆત પર શ્રી વિડોડોને અભિનંદન પાઠવ્યા હતાં અને જણાવ્યું હતું કે, વિશ્વનાં બે સૌથી મોટાં લોકશાહી અને બહુસંખ્યક સમાજ સ્વરૂપે ઇન્ડોનેશિયાની સાથે ભારત સંરક્ષણ, સુરક્ષા, સંપર્ક, વેપાર અને રોકાણ તથા નાગરિકોની સાથે પરસ્પર વિનિમયનાં ક્ષેત્રોમાં સંબંધોને મજબૂત બનાવવા માટે કટિબદ્ધ છે. ભારત અને ઇન્ડોનેશિયા ભૌગોલિક નિકટતા ધરાવતાં દરિયાઈ પડોશી દેશો છે એ બાબતને ધ્યાનમાં રાખીને બંને નેતાઓએ ઇન્ડો-પેસિફિક વિસ્તારમાં દરિયાઈ સહયોગ પર પોતાનું સંયુક્ત વિઝન હાંસલ કરવા માટે શાંતિ, સુરક્ષા અને સમૃદ્ધિ માટે ખભેખભો મિલાવીને કામ કરવાની કટિબદ્ધતાનું પુનરાવર્તન કર્યું છે. બંને નેતાઓએ કટ્ટરવાદ અને આતંકવાદનાં જોખમો પર ચર્ચાવિચારણા કરી હતી અને આ જોખમનો સામનો કરવા માટે એક દ્વિપક્ષીય અને વૈશ્વિક સ્તરે એકબીજાને સાથસરકાર આપીને કામ કરવાની સંમતિ વ્યક્ત કરી હતી. પ્રધાનમંત્રી શ્રી મોદીએ દ્વિપક્ષીય વેપાર વધારવા દૂરદર્શિતાપૂર્ણ ચર્ચા કરવા દવા, મોટર વાહન અને કૃષિ ઉત્પાદનો સહિત ભારતીય વસ્તુઓ માટે વધારે બજારની પહોંચની જરૂરિયાત પર ભાર મૂક્યો હતો. આ બાબતોને ધ્યાનમાં રાખીને ભારતીય કંપનીઓએ ઇન્ડોનેશિયામાં પર્યાપ્ત રોકાણ કર્યું છે. પ્રધાનમંત્રી શ્રી મોદીએ ઇન્ડોનેશિયાની કંપનીઓને રોકાણ માટે ભારતમાં પ્રસ્તુત તકોનો ઉપયોગ કરવા માટે આમંત્રણ આપ્યું હતું. પ્રધાનમંત્રી શ્રી મોદીએ રાષ્ટ્રપતિ વિડોડોને આગામી વર્ષે એકબીજાને અનુકૂળ સમયે ભારત આપવા માટે આમંત્રણ આપ્યું હતું. ભારત અને ઇન્ડોનેશિયા વ્યાપક વ્યૂહાત્મક ભાગીદારી ધરાવે છે. ઇન્ડોનેશિયાની સાથે ભારત પોતાનાં દ્વિપક્ષીય સંબંધોને સૌથી વધુ પ્રાથમિકતા આપે છે. આ વર્ષે ભારત અને ઇન્ડોનેશિયા વચ્ચે રાજદ્વારી સંબંધો સ્થાપિત થવાની 70મી વર્ષગાંઠની ઉજવણી પણ થઈ રહી છે.
પ્રધાનમંત્રીએ કાબુલમાં કર્તે પરવાન ગુરુદ્વારા સામે કાયરતાપૂર્ણ આતંકવાદી હુમલાની નિંદા કરી

પ્રધાનમંત્રી શ્રી નરેન્દ્ર મોદીએ અફઘાનિસ્તાનના કાબુલમાં કર્તે પરવાન ગુરુદ્વારા પર થયેલા કાયરતાપૂર્ણ આતંકવાદી હુમલાની નિંદા કરી છે. તેમણે ભક્તોની સલામતી અને સુખાકારી માટે પણ પ્રાર્થના કરી હતી. પ્રધાનમંત્રીએ ટ્વીટ કર્યું; "કાબુલમાં કર્તે પરવાન ગુરુદ્વારા સામે થયેલા કાયરતાપૂર્ણ આતંકવાદી હુમલાથી હું આઘાત પામું છું. હું આ બર્બર હુમલાની નિંદા કરું છું, અને ભક્તોની સલામતી અને સુખાકારી માટે પ્રાર્થના કરું છું."
પીએમએ 200 કરોડ રસીના ડોઝનો આંકડો પાર કરવા બદલ નાગરિકોને અભિનંદન પાઠવ્યા

પ્રધાનમંત્રી શ્રી નરેન્દ્ર મોદીએ વિજ્ઞાનમાં નોંધપાત્ર વિશ્વાસ દર્શાવવા અને 200 કરોડ કોવિડ–19 રસીના ડોઝના વિશેષ આંકડાને પાર કરવા બદલ ભારતના લોકોની પ્રશંસા કરી છે. તેમણે અભિયાનમાં ડોકટરો, નર્સો, ફ્રન્ટલાઈન વર્કર્સ, વૈજ્ઞાનિકો, ઈનોવેટર્સ અને સાહસિકોની ભાવના અને નિશ્ચયની પણ પ્રશંસા કરી હતી. કેન્દ્રીય સ્વાસ્થ્ય મંત્રી શ્રી મનસુખ માંડવિયાની જાહેરાતના જવાબમાં પ્રધાનમંત્રીએ ટ્વિટ કર્યું: “ભારતે ફરી ઇતિહાસ રચ્યો! 200 કરોડ રસીના ડોઝનો વિશેષ આંકડો પાર કરવા બદલ તમામ ભારતીયોને અભિનંદન. ભારતના રસીકરણ અભિયાનને સ્કેલ અને ઝડપમાં અપ્રતિમ બનાવવામાં ફાળો આપનારાઓ પર ગર્વ છે. આનાથી કોવિડ–19 સામેની વૈશ્વિક લડાઈ મજબૂત બની છે. રસીના રોલઆઉટ દરમિયાન, ભારતના લોકોએ વિજ્ઞાનમાં નોંધપાત્ર વિશ્વાસ દર્શાવ્યો છે. સુરક્ષિત પૃથ્વી સુનિશ્ચિત કરવામાં આપણા ડોકટરો, નર્સો, ફ્રન્ટલાઈન વર્કર્સ, વૈજ્ઞાનિકો, ઈનોવેટર્સ અને ઉદ્યોગસાહસિકોએ મુખ્ય ભૂમિકા ભજવી છે. હું તેમની ભાવના અને નિશ્ચયની પ્રશંસા કરું છું. ”
પ્રધાનમંત્રીએ ‘નેશનલ ટેકનોલોજી ડે’ પર વૈજ્ઞાનિકોને સલામ આપી

પ્રધાનમંત્રી,શ્રી નરેન્દ્ર મોદીએ ‘નેશનલ ટેકનોલોજી ડે’ પર વૈજ્ઞાનિકો અને ટેકનોલોજી પ્રત્યે ઉત્સાહી લોકોની પ્રશંસા કરી. ટ્વીટમાં પ્રધાનમંત્રીએ કહ્યું કે, ‘નેશનલ ટેકનોલોજી ડે’ અમે અમારા વૈજ્ઞાનિકો અને તકનીકી પ્રત્યે ઉત્સાહી લોકોની મહેનત અને નિષ્ઠાને સલામ કરીએ છીએ. આપણે 1998 ના પોખરણ પરીક્ષણો ગૌરવ સાથે યાદ કરીએ છીએ, જેણે ભારતની વૈજ્ઞાનિક અને તકનીકી પરાક્રમતા દર્શાવી હતી. કોઈ પણ પડકારજનક પરિસ્થિતિમાં, આપણા વૈજ્ઞાનિક અને નવીનતાઓ હંમેશા પ્રસંગે આગળ વધ્યા છે અને પડકારને ઓછું કરવા માટે કામ કર્યું છે. છેલ્લા એક વર્ષમાં, તેઓએ કોવિડ –19 સામે લડવા માટે ઉદ્યમથી કાર્ય કર્યું છે. હું તેમની ભાવના અને નોંધપાત્ર ઉત્સાહની કદર કરું છું. ”
ચીન જનવાદી ગણરાજ્યના કેન્દ્રીય સૈન્ય આયોગના ઉપાધ્યક્ષ જનરલ ફાન ચાંગલોંગે પ્રધાનમંત્રી સાથે મુલાકાત કરી

ચીન જનવાદી ગણરાજ્યના કેન્દ્રીય સૈન્ય આયોગના ઉપાધ્યક્ષ જનરલ ફાન ચાંગલોંગે આજે પ્રધાનમંત્રી શ્રી નરેન્દ્ર મોદી સાથે મુલાકાત કરી. જનરલ ફાંગ ચાંગલોંગે પ્રધાનમંત્રીને ભારત અને ચાઈનાની સેનાઓ વચ્ચે વધતા સંબંધો અંગે જાણકારી આપી. પ્રધાનમંત્રી શ્રી નરેન્દ્ર મોદીએ કહ્યું કે સંપૂર્ણ દ્વિપક્ષીય સંબંધોને વધારવા માટે રણનીતિક વિશ્વાસને વધારવો અને સીમાવર્તી ક્ષેત્રોમાં શાંતિ જાળવી રાખવી આવશ્યક છે. પ્રધાનમંત્રી શ્રી નરેન્દ્ર મોદીએ ભારત અને ચીન વચ્ચે સૈન્ય સહયોગ વધારવા માટેના પગલાંનું સ્વાગત કર્યું. તેમણે 2016માં ભારતમાં યોજાનારી આંતરરાષ્ટ્રીય ફલીટ સમીક્ષામાં ચીનની ભાગીદારીનું સ્વાગત કર્યું.
પ્રધાનમંત્રીની અધ્યક્ષતામાં કેન્દ્રીય હિંદી સમિતિની 31મી બેઠક સંપન્ન થઈ

પ્રધાનમંત્રી શ્રી નરેન્દ્ર મોદીની અધ્યક્ષતામાં આજે નવી દિલ્હીમાં કેન્દ્રીય હિંદી સમિતિની 31મી બેઠક યોજાઈ હતી. પ્રધાનમંત્રીએ પોતાનાં સંબોધનમાં સમિતિનાં તમામ સભ્યોને રચનાત્મક અને વ્યવહારિક સૂચનો આપવા બદલ અભિનંદન પાઠવ્યા હતાં. તેમણે ભારપૂર્વક જણાવ્યું હતું કે, હિંદી ભાષાનો પ્રસાર સામાન્ય બોલચાલની ભાષામાં જ થવો જોઈએ તથા સરકારી કામકાજમાં પણ ક્લિષ્ટ તકનીકી શબ્દોનો ઉપયોગ ઓછામાં ઓછો થવો જોઈએ. સરકારી અને સામાજિક હિંદી વચ્ચે અંતર ઘટાડવાની જરૂરિયાત પર ભાર મૂકતા પ્રધાનમંત્રીએ જણાવ્યું હતું કે, શૈક્ષણિક સંસ્થાઓ આ અભિયાનનું નેતૃત્વ કરી શકે છે. વિશ્વભરમાં પોતાનાં અનુભવોની ચર્ચા કરીને પ્રધાનમંત્રીએ તમામ સભ્યોને આશ્વાસન આપ્યું હતું કે, આપણે હિંદી સહિત તમામ ભારતીય ભાષાઓનાં માધ્યમથી સંપૂર્ણ દુનિયા સાથે જોડાઈ શકીએ છીએ. આ પ્રકારે પ્રધાનમંત્રીએ જણાવ્યું હતું કે, આપણે તમિલ જેવી વિશ્વની પ્રાચીન ભારતીય ભાષાઓ પર ગર્વ કરીએ છીએ. તેમણે એમ પણ જણાવ્યું હતું કે, દેશની તમામ ભાષાઓ હિંદીને પણ સમૃદ્ધ કરી શકે છે. આ સંબંધમાં પ્રધાનમંત્રીએ સરકારની ‘એક ભારત, શ્રેષ્ઠ ભારત’ પહેલનો પણ ઉલ્લેખ કર્યો હતો. આ અગાઉ ગૃહમંત્રી શ્રી રાજનાથ સિંહના સ્વાગત સંબોધન બાદ સચિવ (રાજભાષા)એ કાર્યસૂચીને અનુરૂપ વિવિધ વિષયો પર અત્યાર સુધી થયેલી પ્રગતિની સમીક્ષા પ્રસ્તુત કરી હતી. વિવિધ સભ્યોએ આ મુદ્દાઓ પર અને હિંદી ભાષાનાં પ્રચાર-પ્રસાર સાથે સંબંધિત અન્ય મુદ્દાઓ પર પોતાનાં વિચારો વ્યક્ત કર્યા હતાં. આ પ્રસંગે પ્રધાનમંત્રી નરેન્દ્ર મોદીએ કેન્દ્રીય હિંદી નિર્દેશાલય દ્વારા પ્રકાશિત ગુજરાતી-હિંદી કોષનું વિમોચન પણ કર્યું હતું. લગભગ બે કલાક ચાલેલી આ બેઠકમાં કેન્દ્ર સરકારનાં વરિષ્ઠ મંત્રીઓ, અરુણાચલ પ્રદેશ, હિમાચલ પ્રદેશ અને ગુજરાતનાં મુખ્યમંત્રી તથા સમિતિનાં અન્ય સભ્યોએ ભાગ લીધો હતો.
પ્રધાનમંત્રીએ સુકમામાં સીઆરપીએફના સૈનિકની હત્યા પર ખેદ વ્યક્ત કર્યો

પ્રધાનમંત્રી શ્રી નરેન્દ્ર મોદીએ છત્તિસગઢમાં સુકમામાં સીઆરપીએફના સૈનિકની હત્યા પર ખેદ વ્યક્ત કર્યો છે. પ્રધાનમંત્રીએ કહ્યું હતું કે, “સુકમામાં સીઆરપીએફના સૈનિકની હત્યાથી વ્યથિત છું. શહીદને શ્રદ્ધાંજલિ અને તેમના કુટુંબને દિલાસો. ઇજાગ્રસ્ત સૈનિકો ઝડપથી સાજાં થઈ જાય તેવી પ્રાર્થના. સુકમામાં સ્થિતિ પર ગૃહ મંત્રી રાજનાથ સિંહજી સાથે વાત કરી હતી. તેઓ સ્થિતિનો તાગ મેળવવા સુકમા જઈ રહ્યા છે.”
પ્રધાનમંત્રીએ રાણી લક્ષ્મીબાઈને તેમની જયંતી પર નમન કર્યા

પ્રધાનમંત્રી શ્રી નરેન્દ્ર મોદીએ રાણી લક્ષ્મીબાઈને તેમની જયંતી પર શ્રદ્ધાંજલિ આપી છે. એક ટ્વિટમાં, પ્રધાનમંત્રીએ કહ્યું; "હું પરાક્રમી રાણી લક્ષ્મીબાઈને તેમની જયંતી પર નમન કરું છું. ભારતના ઈતિહાસમાં તેમનું વિશેષ સ્થાન છે. તેમની બહાદુરીને પેઢીઓ ભૂલી શકશે નહીં. હું ભારતના સંરક્ષણ ક્ષેત્રને પ્રોત્સાહન આપવા સંબંધિત કાર્યક્રમોમાં હાજરી આપવા માટે આજે ઝાંસીમાં આવવા માટે આતુર છું. "
કેબિનેટે ભારત અને નેપાળ વચ્ચે જૈવવિવિધતા સંરક્ષણના ક્ષેત્રમાં એક એમઓયુ પર હસ્તાક્ષરને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે નેપાળ સરકાર સાથે જૈવવિવિધતા સંરક્ષણના એમઓયુ પર હસ્તાક્ષર કરવા માટે પર્યાવરણ, વન અને આબોહવા પરિવર્તન મંત્રાલયના પ્રસ્તાવને, જંગલો, વન્યજીવન, પર્યાવરણ, જૈવવિવિધતા સંરક્ષણ અને આબોહવા પરિવર્તનના ક્ષેત્રમાં સહકાર, કોરિડોર અને એકબીજા સાથે જોડાયેલા વિસ્તારોની પુનઃસ્થાપના અને બંને દેશો વચ્ચે જ્ઞાન અને શ્રેષ્ઠ પ્રથાઓ વહેંચવા સહિત આ સંકલનને મજબૂત અને વધારવાના હેતુથી મંજૂરી આપી છે. આ એમઓયુ પક્ષો વચ્ચે જંગલો, વન્યજીવન, પર્યાવરણ, જૈવવિવિધતા સંરક્ષણ અને આબોહવા પરિવર્તનના ક્ષેત્રે સહકારને પ્રોત્સાહન આપવામાં મદદ કરશે, જેમાં કોરિડોર અને એકબીજા સાથે જોડાયેલા વિસ્તારોની પુનઃસ્થાપન અને જ્ઞાન અને શ્રેષ્ઠ પ્રથાઓના આદાનપ્રદાનનો સમાવેશ થાય છે.
પીએમ 1-2 સપ્ટેમ્બરે કેરળ અને કર્ણાટકની મુલાકાત લેશે

પ્રધાનમંત્રી શ્રી નરેન્દ્ર મોદી 1-2 સપ્ટેમ્બરે કર્ણાટક અને કેરળની મુલાકાત લેશે. 1લી સપ્ટેમ્બરના રોજ સાંજે 6 વાગ્યે, પ્રધાનમંત્રી શ્રી આદિ શંકરાચાર્યના કોચીન એરપોર્ટ નજીકના કલાડી ગામમાં પવિત્ર જન્મસ્થળ શ્રી આદિ શંકરાચાર્ય જન્મભૂમિ ક્ષેત્રની મુલાકાત લેશે. 2જી સપ્ટેમ્બરના રોજ સવારે 9:30 વાગ્યે, પ્રધાનમંત્રી કોચીમાં કોચીન શિપયાર્ડ લિમિટેડ ખાતે